වර්ෂ 2021 ක් වූ දෙසැම්බර් මස 16 වන දින පෙරවරු 10.00 ට බණ්ඩාරවෙල මහා නගර සභා රැස්වීම් ශාලාවේදී පවත්වන්නට යෙදුණු බණ්ඩාරවෙල මහා නගර සභාවේ මාසික මහා සභා රැස්වීමේ වාර්තාව

බණ්ඩාරවෙල මහා නගර සභාවේ මාසික මහා සභා රැස්වීම ගරු නගරාධිපති ජනක නිශාන්ත රත්නායක මහතාගේ ප්‍රධානත්වයෙන් පැවති අතර, නාගරික මන්ත්‍රීවරුන්ගේ මෙදින සහභාගීත්වය පහත සඳහන් පරිදි විය.

1. නඩරාජා රගුපති මහතා - ගරු නාගරික මන්ත්‍රී
2. හමීඩ් මොහොමඩ් නවුෂාඩ් මහතා - ගරු නාගරික මන්ත්‍රී
3. ඒ.එල්.බන්දුල කරුණාරත්න මහතා - ගරු නාගරික මන්ත්‍රී
4. ප්‍රියන්ත ලීලසේන කරුණාරත්න මහතා - ගරු නාගරික මන්ත්‍රී
5. පාලිත නිහාල් රූපසිංහ මහතා - ගරු නාගරික මන්ත්‍රී
6. එච්.ඒ.ගාමිණි සරත්චන්ද්‍ර මහතා - ගරු නාගරික මන්ත්‍රී
7. රුවන් අමිල කුමාර මහතා - ගරු නාගරික මන්ත්‍රී
8. මුදිතා රම්‍යමාලා ඒකනායක මහත්මිය - ගරු නාගරික මන්ත්‍රී
9. අනුර ජයසිංහ වත්තුහේවා මහතා - ගරු නාගරික මන්ත්‍රී
10. එල්.ඩබ්ලිව්.ලක්ෂ්මන් විජේසිරි මහතා - ගරු නාගරික මන්ත්‍රී
11. අඩෛයිකප්පන් ගනේෂන් මහතා - ගරු නාගරික මන්ත්‍රී
12. පී.පී.දේවිකා ලසන්ති මහත්මිය - ගරු නාගරික මන්ත්‍රී
13. එම්.එම්.උදයංගනී මාරසිංහ මහත්මිය - ගරු නාගරික මන්ත්‍රී
14. ඩී.එම්.ඥානවතී මහත්මිය - ගරු නාගරික මන්ත්‍රී
15. කේ.නිම්මි මහත්මිය - ගරු නාගරික මන්ත්‍රී

**සහභාගී නොවූ ගරු මන්ත්‍රීවරුන්**

1. එච්.එම්.මිත්‍රපාල හීන්කෙන්ද මහතා - ගරු නියෝජ්‍ය නගරාධිපති

1.පසුගිය සභා රැස්වීම් වාර්තා සභා සම්මත කරගැනීම

ගරු නගරාධිපති ජනක නිශාන්ත රත්නායක මහතා - සියලු දෙනාටම සුභ උදෑසනක් කියලා ප්‍රථමයෙන් ප්‍රාර්ථනා කරනවා. 2021.12.16 වන දින මාසික මහා සභා රැස්වීමේ දවසේ වැඩ සටහන අනුව ප්‍රථමයෙන් තියෙන්නේ පසුගිය සභා රැස්වීම් වාර්ථාව සභා සම්මත කර ගැනීම.ඒ අනුව 2021.11.11 වන දින පැවති මාසික මහා සභා රැස්වීම් වාර්ථාව සභාවේ කියවු ලෙස සළකා සභාවේ සම්මත කර ගන්නා ලෙස ගරු සභාවෙන් ඉල්ලා සිටිනවා.

**ගරු නාගරික මන්ත්‍රී එච්.එම් නවුෂාඩ් මහතා -** ගරු නගරාධිපතිතුමනි, 2021.11.11 වන දින පැවති සභා වාර්තාව පිළිගැනිම සුදුසු බවට මම යෝජනා කරනවා.

ගරු නාගරික මන්ත්‍රි එච්.ඒ.ගාමිණි සරත්චන්ද්‍ර මහතා - ඒ යෝජනාව මම ස්ථිර කරනවා.

ඒ අනුව 2021.11.11 දින පැවති මාසික මහා සභා රැස්වීම් වාර්තාව සංශෝධන රහිතව සභා සම්මත විය

**2.ගරු නගරාධිපතිතුමාගේ අදහස් හා නිවේදන**

**ගරු නගරාධිපති ජනක නිශාන්ත රත්නායක මහතා** ඊළඟට තියෙන්නේ මගේ අදහස් හා නිවේදන මං හිතන්නේ. අපගේ මහා සභාවල අවසාන මහා සභාව අද දින පැවැත්වෙන්නේ. 2021 වර්ෂයේ මම හිතන්නේ ඉදිරියේදි තවත් විශේෂ සභාවක් එක් දිනක් පවත්වන්න නියමිතයි. ටෙන්ඩර් සහ අනෙකුත් මුදල් කමිටු මේ වසරේ අවසන් කරන්න අවශ්‍ය කරන තීන්දු ටික අරගෙන ඊට අදාළ විශේෂ සභාවක් 24 වගේ පවත්වන්න බලාපොරොත්තු වෙනවා.ඒ වගේම මම හිතන්නේ අයවැයේදි ඔබතුමන්ලා ලබා දුන් සම්මතියට මගේ ස්තූතිය නැවත වතාවක් පිරිනමනවා.ඒ වගේම අපගේ අනුර මන්ත්‍රීතුමා සහ ලක්ෂ්මන් මන්ත්‍රිතුමන්ලා එදින සහභාගති වුනේ නැහැ.හැබැයි මම දන්නවා ඔබතුමන්ලා ඒ වෙනුවෙන් කෙටෙුම්පත් අයවැය ලේඛණය ඉදිරිපත් කරන අවස්ථාවේදා ඔබතුමන්ලා ඒ විටින් විට ඉදිරිපත් කරන ලද සංශෝධන සියල්ල මා විසින් සිදු කරනු ලැබුවා එහි.ඉතින් එකත් එක්ක ඔබතුමන්ලාගේ සහයෝගයත් ඒ එක්ක වක්‍රව ලැබුණා කියලා මම හිතනවා.ඒ අයවැය සඳහා .ඒ අනුව එදින පැමිණ සිටි සියලු දෙනාගේ සහයෝගය මට ලැබිලා ඒ අයවැය වැඩි ඡන්ද 09 කින් සම්මත වුණා. JVP නිම්මි මන්ත්‍රිතුමිය පමණක් අපිට විරුද්ධ වෙමින්. මම හිතන්නේ ඒක අපිට ලොකු දෙයක්. 2022 වර්ෂයේ වැඩ කටයුතු කරගෙන යන්න. ඒ වගේම මේ 21 වන දා සිට බණ්ඩාරවෙල නගරයේ පදික මංතීරුව විවෘත කිරීමට බලාපොරොත්තු වෙනවා. ගරු අග්‍රාමාත්‍යතුමන් කුරූණැගල මංතීරුව විවෘත කිරීමත් සමඟම බණ්ඩාරවෙල මංතීරුව විවෘත කරන්න. ඉතින් එකෙත් වැඩ කටයුතු අවසාන අදියරේ තියෙන්නේ.මේ දින 3,4 ඇතුලත ඒ වැඩකටයුතු අවසන් කරන්න බලාපොරොත්තු වෙනවා. මම විශේෂයෙන් අග්‍රාමාත්‍යතුමාට ස්තූතිවන්ත වෙනවා. නාගරික සංවර්ධන අධිකාරිය හරහා ඒ මුදල් ප්‍රතිපාදන ලබා දිම පිළිබඳව. ඒවගේම ඉදිරියේදි නාගරික සංවර්ධන අධිකාරියේ බණ්ඩාරවෙල ප්‍රධාන විදීයේ කඩවල මුහුණත සම්පූර්ණයෙන්ම එකම ක්‍රමවේදයකට කරන්න බලාපොරොත්තු වෙනවා. යෝජනාව අපි යවලා තියෙන්නේ ඒ අනුව සමස්ථ නගරයේ කෙලින් වීදියේ කඩවල මුහුණත එක රාමුවකට ගේන්න ක්‍රමවේදයක් දැන් හදාගෙන යනවා. ඉතින් මම හිතන්නේ දැන් ඒ කටයුතුත් කරන්න පුළුවන්.ඒ වගේම අවසාන සභාවේ විශේෂයෙන් මහා මාර්ග අමාත්‍යතුමා ජොන්ස්ටන් ප්‍රනාන්දු අමාත්‍යතුමා ඒ වගේම ආර්ථික ග්‍රාමීය සංවර්ධන ගරු අමාත්‍ය අපේ ලන්සා ඇමතිතුමා .ඒ වගේම මේජර් සුදර්ශන දෙනිපිටිය අපේ පාර්ලිමේන්තු මන්ත්‍රිතුමා සහ ගරු අග්‍රාමාත්‍යතුමන් ජනාධිපතිතුමන් ඇතුළු කණ්ඩායමට බණ්ඩාරවෙල නගරයේ කාපට් කිලෝමීටර් 22ක වැඩකටයුතු අවසන් කිරිම සඳහා ඒ ලබාදුන් දායකත්වයටත් මගේ විශේෂ ස්තූතියක් සිදු කරනවා. එත් එක්කම නගරයේ අනෙකුත් ඒවත් දැන් අනුමතවෙලා ඇවිල්ලා තියෙන්නේ. තව නොබො දිනකින් ඉදිරි වැඩ කටයුතුත් අපිට කරගෙන යන්න පුළුවන් .ඒ වගේම මම ඉල්ලා සිටිනවා ගරු සභාවේ ගරු ගරු මන්ත්‍රිතුමන්ලාගෙන් අපි 2022 පොඩ්ඩක් වේගවත් වෙන්න ඕනි. වේගවත් වෙලා. අපේ කොට්ඨාශ 08 හි වැඩ කටයුතු ටිකක් වේගයෙන් ජනතාවගේ අවශ්‍යතාවයන් පාදක කරගනිමින් ඒ කටයුතු ඉක්මනින් හැකි ඉක්මනින් කරන්න මගේ බලාපොරොත්තුව තියෙන්නේ මා විසින් වෙන් කරන ලද කෝටි 08ක මුදල කොට්ඨාශ 08 වෙනුවෙන් කෝටිය බැඟින් වු වැඩ කටයුතු මාර්තු මාසයේ 15 වෙනිදා 20 වෙනිදා වගේ වෙනකොට සියලු වැඩකටයුතු අවසන් කරන්න බලාපොරොත්තුවක් තියෙනවා.ඒ අනුව ජනවාරි මාසයේ මුල් සතිය තුල කොට්ඨාශ 08ක් ලක්ෂ 10ක් බැඟින් වු වැඩ 08ක් ආරම්භ කරන්න බලාපොරොත්තු වෙනවා.ජනවාරි මාසයේ මුල් සතිය තුළ පළවෙනිදා සිට වැඩ කටයුතු ආරම්භ කරන්න බලාපොරොත්තු වෙනවා. ඉතින් ඒ කොට්ඨාශවල ඉන්න මන්ත්‍රිතුමන්ලා තුමියන්ලා තමන්ට යෝග්‍ය පරිදි ඒ වැඩ කටයුතු කරන්න. ඒ වගේම මම බලාපොරොත්තු වෙනවා.ලබන සතියේ හැම කොට්ඨාශයකින්ම සමාජිකයෝ ප්‍රදේශවාසින් කිහිපපොලක් මෙතනට ගෙනල්ලා ඉදිරියේදි කොහොමද මේ වැඩකටයුතු කරන්නේ මේ නගර සභාවේ මුදල් මොනවාටද යොදන්නේ කියලා ගරු මන්ත්‍රිතුමන්ලා එක්ක සාකච්ඡා කරලා ඒ ගැන වැඩි අවදානයක් යොමු වෙච්ච ටික ආරම්භ කරන්න. ඒ වගේම මගේ කණ්ඩායමක් නගර සභාවේ සෑම කොට්ඨාශයකම සෑම නිවසකටම ගියා.ඒ තුලිනුත් මම හදාගෙන යනවා ඉදිරියේදි මූලික අවශ්‍යතා තියෙනවා වැඩ කටයුත්ත මොකද්ද ඒ සඳහා වැඩි මුදල් ප්‍රතිපාදන වෙන් කරන්න.ඒ වගේම සභාවේ වෙන් වෙච්ච මුදලින් ඔබ තමුන්නාන්සේලාට සමිති සමාගම් සහ පන්සල් පෙරපාසල් ගම්වල තියෙන ඒවා වැඩි දියුණු කරගන්න.ලක්ෂ 10ක 15 ක මුදලක් වෙන් කරගන්න.ඒකෙන් ග්‍රාම සංවර්ධන සමිති,මරණාධාර සමිති ,කාන්තා සමිති,තරැණ සමිති ඒ කියන හැම සමිතියකටම ඒ අවශ්‍යතාවය පාදක කරගෙන ඔවුන්හට යම් උපකාරයක් ලබා දෙන්න .මන් දැකපු දෙයක් මල ගෙදරක් වුනාම අපි හැමවේලේම බණ්ඩාරවෙල නගර සභාවේ පුටු ටික කැනපි ටික අදින එක ගමේ සමිතියකට අපි බඩු භාණ්ඩ දුන්නානම් ඒ ගම්වල ඒ කටයුතු කරන්න පුළුවන්.ඒ වගේම බුෆේ සෙට් වෙන්න පුළුවන් සාස්පාන් වෙන්න පුළුවන් ඒ අවශ්‍යතාවය පදනම් කරගෙන ඒවා ලබා දෙන්න කියලා ඉල්ලනවා.ඉතින් මේ කටයුතු ඔක්කෝම ජනවාරි ඉදලා මාස 03ක් වගේ කෙටි කාලයකදි අවසන් කරන්න ඕනි.ඒ වගේම නිලධාරි මණ්ඩලය විදිහට අපි පොරොන්දු වෙච්ච කඩටික CC එක ඉස්සරහා කඩ ටික ජනවාරී 01 වෙනිදාට පෙර ඉවත් කරගෙන තොගපොල ආසන්නය 5,2 block එක 26 වෙනිදා හෝ 27 වෙනිදා නිල වශයෙන් ඒ අදාළ කඩ හිමියන්ට ලබා දීමේ කටයුතු සිදු කරන්න. ඒක අවසන් වුනාට පස්සේ අපිට CC එක ඉස්සරහ කඩටික සුද්ද කරපුවට පස්සෙ යම් පිළිවෙලක් වෙයි. ඒ වගේම ජනවාරී මාසයේ සහ පෙබරවාරී මාසය ඇතුළත සීවලී පාර ගැටළු සහගත තත්ත්වයන් තියෙන ටික විසඳලා ඒ ව්‍යාපෘතියෙත් වැඩ කටයුතු අවසන් කරලා ඒ එන මුදල් ටිකත් කඩිනමින් සභාවට ලබා ගන්න එතකොට අපිට අවුරුද්දක් දික්කරනවා කියලා අපිට ඊයේ කියලා තියෙනවා. එහෙම වුනොත් අපිට වැඩ කරන්න පුළුවන් මාර්තු තිබුනොත් කොට්ඨාශ 8 ම නැවත ජයග්‍රාහණය කරගෙන 2022 අපි සියලු දෙනාට මේ පුටුවලට එන්න ලැබෙයි. මේ කණ්ඩායමත් එක්කම අපේ අනුර මන්ත්‍රීතුමාගෙන් මම ඉල්ලීමක් කරනවා. මේ කණ්ඩායම තමයි හොඳ. මේ කණ්ඩායමත් එක්ක අපි මේ සභාවේ ඉදිරි වැඩ කටයුතු කරමු. ඔබතුමා විනය පරීක්ෂණ දාන්න යන්න එපා.

**ගරු නාගරික මන්ත්‍රී අනුර ජයසිංහ වත්තුහේවා මහතා**:- ගරු නගරාධිපතිතුමා මම ඔබතුමාට බාධා කරනවා.

**ගරු නගරාධිපති ජනක නිශාන්ත රත්නායක මහතා** :- මගේ කතාවෙන් පස්සේ ඔබතුමා කියන්න

**ගරු නාගරික මන්ත්‍රී අනුර ජයසිංහ වත්තුහේවා මහතා**:- මෙතන්ට නගරාධිපතිතුමා කවුද, නියෝජ්‍ය නගරාධිපති කවුද, මන්ත්‍රීතුමාලා කවුද කියලා තෝරන්නේ ජනතාව.

**ගරු නගරාධිපති ජනක නිශාන්ත රත්නායක මහතා** :- ඔව් ඒක තමයි තෝරපු කට්ටියනේ. පක්සෙන්නේ තෝරලා එව්වේ ඔබතුමන්ලා

**ගරු නාගරික මන්ත්‍රී අනුර ජයසිංහ වත්තුහේවා මහතා**:- මම දන්නෙත් නෑ. මං අයින්කරෙත් නෑ නගරාධිපතිතුමා. මට එහෙම බලයක් නැහැ.

**ගරු නගරාධිපති ජනක නිශාන්ත රත්නායක මහතා** :- ඒක නිසා අපි කණ්ඩායම මේක අවසන් වෙනකන් ඉමු කියනවා මේ සභාවේ සියලුදෙනා...

**ගරු නාගරික මන්ත්‍රී අනුර ජයසිංහ වත්තුහේවා මහතා**:- ඉහලින් දෙන නියෝග ක්‍රියාත්මක කිරීම පමණයි මං එ.ජා.ප. සංවිධායක හැටියට මෙතුමන්ලා එක්ක මගේ කිසිම තරහක් නැ. ඒ පක්ෂේ නීත්‍යානුකූල ව්‍යවස්ථාවක් තියෙනවා. ව්‍යවස්ථානුකූලව නියෝග දෙනවා මට ඉහළින් මං ඒ නියෝග ක්‍රියාත්මක කරනවා පමණයි.මං පුද්ගලිකව මෙතන ඉන්න කිසිම මන්ත්‍රීවරයෙක් හා , නගරාධිපතිතුමා , නියෝජ්‍ය නගරාධිපතිතුමා සමඟ සම්බන්ධ නැහැ. දේශපාලනය කරන්නෙත් මහජනතාවට සහයෝගය දීම සඳහා මං ඔබතුමා කිව්ව වචනේ නිසා මං මේ නැඟිට්ටෙ කරුණාකරලා මට ඒ අවස්ථාව දෙන්න. නගරාධිපතිතුමා ඒ නිසා මං හිතන්නේ විනය පරීක්ෂණය කියන එක මං කරන දෙයක් නෙවෙයි. අපේ පක්ෂේ මූලස්ථානයෙන් කරන එකක්මේ ඉන්න මන්ත්‍රීතුමන්ලාට ජනතාවට සේවය කරන්න කැපවෙන්න. ඒ නිසා ඒක මෙතනදි ඇදලා ගත්ත නිසා මං කියනවා. අපි මේ අපි.....

**ගරු නගරාධිපති ජනක නිශාන්ත රත්නායක මහතා** :- මං බලාපොරොත්තු වෙන්නේ මේක අවසන් වෙනකම් මේ කණ්ඩායම මේ සභාවේ සිටිය යුතුයි කියලා. ඒකයි මම කිව්වේ.

**ගරු නාගරික මන්ත්‍රී අනුර ජයසිංහ වත්තුහේවා මහතා**:- ඒක තමයි මාත් කියන්නෙන්. මහජනතාවගේ සේවය සඳහා කැප වෙන්නට ඔබතුමාලට වාසනාව ශක්තිය ධෛර්ය ලැබෙන්න කියලා මං ප්‍රාර්ථනා කරනවා.

**ගරු නගරාධිපති ජනක නිශාන්ත රත්නායක මහතා** :- එහෙනම් ඒ කටයුතු ටිකත් ඒ විදිහට සාර්ථක වෙන්න ඒ වගේම ලබන්නාවූ 2022 වර්ෂය සාමය සතුට සපිරි සුභ නව වසරක් වෙන්න කියලා ඔබ සියලු දෙනාටම ප්‍රාර්ථනා කරනවා. ජනවාරී මාසේ මුල අපි මුදල් කමිටු හා අනෙකුත් කමිටු පත් කර ගනිමින් බලතල පැවරීමත් එක්ක ජනවාරී මාසයේ වැඩ කටයුතු ආරම්භ කරමු කියමින් මගේ අදහස් හා නිවේදනය මෙතනින් නිම කරනවා. බොහොමත්ම ස්තූතියි. ඊට අමතරව අද දවසේ වැඩසටහන අනුව සභාව අමතා එවන ලද ආයචන , පෙත්සම් , පැමිණිලි හා සංදේශ සභාව හමුවේ තැබීම.

**3. සභාව අමතා එවන ලද ආයාචන, පෙත්සම්,පැමිණිලි සහ සංදේශ සභාව හමුවේ තැබීම -**

3-1 තමා අසනීප තත්ත්වයේ පසුවන බැවින්(කොවිඩ් රෝගය වැළදී ඇති බැවින්) අද දින පැවැත්වෙන මාසික මහා සභා රැස්වීමට සහභාගී විය නොහැකි බව දන්වා ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා විසින් ඉදිරිපත් කර ඇති ලිපිය ගරු නගරාධිපතිතුමා විසින් සභාව වෙත ඉදිරිපත් කරන ලදී.

ගරු නගරාධිපති ජනක නිශාන්ත රත්නායක මහතා - අපේ නියෝජ්‍ය නගරාධිපතිතුමා කොවිඩ් රෝගය වැලදිලා මේ වනවිට බණ්ඩාරවෙල රෝහලේ ප්‍රතිකාර ලබමින් සිටිනවා. එතුමාට ඉක්මන් සුවය ප්‍රාර්ථනා කරමු. ඇත්තටම ඒ ලෙඩරෝගය කාටවත්වම වැලදෙන්න එපා කියලා අපි සියලු දෙනාම ප්‍රාර්ථනා කරන්න ඕනි.මේක වසංගතයක්ම තමයි.මිනිසුන්ට හරි අමාරු තත්ත්වයකට වැටිලා ඉන්නේ.අපි එතුමාටත් සුවය නැවත වතාවක් ඉක්මන් සුවය ප්‍රාර්ථනා කරමින් එතුමාගේ අසනීප නිවාඩුව අනුමත කරන්න සියලු දෙනා එකගයි. .

තමා කොවිඩ් රෝගය වැළදී රෝහල් ගතව සිටින බැවින් 2021.12.16 දින පැවැත්වෙන මාසික මහා සභා රැස්වීමට සහභාගී විය නොහැකි බැව් දන්වා ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා විසින් ඉදිරිපත් කර ඇති ලිපිය ගරු නගරාධිපතිතුමා විසින් සභාව හමුවේ තබන ලදුව, ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා හට 2021.12.16 දින අසනීප නිවාඩු අනුමත කිරීම සුදුසු බවට මෙදින සභාවේ සිටි නාගරික මන්ත්‍රී වරුන් වන නඩරාජා රගුපති මහතා, හමීඩ් මොහොමඩ් නවුෂාඩ් මහතා, ඒ.එල්.බන්දුල කරුණාරත්න මහතා, රුවන් අමිල කුමාර මහතා, ප්‍රියන්ත ලීලසේන කරුණාරත්න මහතා, එච්.ඒ.ගාමිණි සරත්චන්ද්‍ර මහතා, පාලිත නිහාල් රූපසිංහ මහතා, මුදිතා රම්‍යමාලා ඒකනායක මහත්මිය, අනුර ජයසිංහ වත්තුහේවා මහතා, එල්.ඩබ්ලිව්.ලක්ෂ්මන් විජේසිරි මහතා, අඩෛයිකප්පන් ගනේෂන් මහතා, පී.පී.දේවිකා ලසන්ති මහත්මිය, එම්.එම්.උදයංගනී මාරසිංහ මහත්මිය, ඩී.එම්.ඥානවතී මහත්මිය, කේ.නිම්මි මහත්මිය විසින් තම තමන්ගේ අත් එසවීමෙන් එකඟතාවය ප්‍රකාශ කළ බැවින්, ගරු නියෝජ්‍ය නගරාධිපති එච්.එම්.මිත්‍රපාල හීන්කෙන්ද මහතා හට අසනීප නිවාඩු ලබාදීම ඒකමතිකව සභා සම්මත විය.

**04. යථාපරිදි කල් දී ඇති ප්‍රශ්න** - මෙදින සභාවට ඉදිරිපත් කිරීම පිණිස යථා පරිදි කල් දී ඇති ප්‍රශ්න කිසිවක් නොවුනි.

**05.යථා පරිදි කල් දි ඇති යෝජනා** - මෙදින සභාවට ඉදිරිපත් කිරීම පිණිස යථා පරිදි කල් දී ඇති යෝජනා කිසිවක් නොවුනි.

06 . ගරු නගරාධිපතිවරයා විසින් ගරු සභාව වෙත ඉදිරිපත් කරනු ලබන ලැබීම් සහ ගෙවීම් පිළීබඳ මාසික ප්‍රකාශ , වැඩ පිළිබඳ ප්‍රගති වාර්තා, සහ සභාව විසින් නියම කරනු ලබන වෙනත් ලියකියවිලි සභාව වෙත ඉදිරිපත් කිරීම.

6- 1 ස්ථාවර කමිටු වාර්තා මහා සභාවේ දැනගැනිම සඳහා ඉදිරිපත් කිරීම.

6-Ι-Ι 2021.11.30 දින පැවති මුදල් හා නීතී සම්පාදනය පිළිබද ස්ථාවර කමිටු වාර්තාව මහා සභාවේ දැනගැනිම සදහා ඉදිරිපත් කිරිම.

6-Ι-ΙΙ 2021.11.23 දින පැවති සෞඛ්‍ය හා පාරිසරික සංරක්ෂණය පිළිබද ස්ථාවර කමිටු රැස්වීමේ වාර්තාව සභාවේ දැන ගැනිම පිණිස ඉදිරිපත් කිරිම

6-Ι-ΙΙΙ 2021.11.26 දින පැවති කර්මාන්ත හා ඉදිකිරීම් පිළිබද ස්ථාවර කමිටු රැස්වීමේ වාර්තාව සභාවේ දැන ගැනිම පිණිස ඉදිරිපත් කිරිම

6-2 2021.11.30 දිනට ලැබිම් ගෙවීම් වාර්තා ඉදිරිපත් කිරිම

6-I- I 2021.11.30 දින පැවති මුදල් හා නීති සම්පාදනය පිළිබඳ ස්ථාවර කමිටු වාර්තාව මහා සභාවේ දැන ගැනීම සඳහා ඉදිරිපත් කිරීම.

**ගරු නාගරික මන්ත්‍රී අඩෛයිකප්පන් ගනේෂන් මහතා**:- ගරු නගරාධිපතිතුමා සුභ උදෑසනක් පොඩි සංශෝධනයක් තියෙනවා මේකේ. මමයි ලක්ෂ්මන් මන්ත්‍රීතුමයි දෙන්නට එදා මුදල් කමිටුවට සහභාගී වෙන්න බැරි වුනා.අපි හදිසියේ ගමනක් ගිය නිසා. මේකේ දාලා තියෙනවා, 4-10 නගරාධිපතිතුමා භාවිතය සඳහා කුලී පදනම මත වාහනයක් ලබා ගැනීම කියලා.

**ගරු නගරාධිපති ජනක නිශාන්ත රත්නායක මහතා** :- ඔව්.

**ගරු නාගරික මන්ත්‍රී අඩෛයිකප්පන් ගනේෂන් මහතා**:- ඒකේ විස්තරේ මම දැනගන්න කැමතියි. ඔබතුමාලා නිල රථයක් තියෙනවානේ.

**ගරු නගරාධිපති ජනක නිශාන්ත රත්නායක මහතා** :- මගේ, මගේ වාහනේ දින 07 ක් සඳහා මගේ වාහනය දින 14 ක් සඳහා මගේ වාහනය රෙපයාර් එකකට යවලා තිබ්බා කොළඹ. පේන්ට් එකටයි සියලු කටයුතු සඳහා ඉන්ටීරියල් වලට

**ගරු නාගරික මන්ත්‍රී අඩෛයිකප්පන් ගනේෂන් මහතා**:- යවන්නද යන්නේ නැත්තම්

**ගරු නගරාධිපති ජනක නිශාන්ත රත්නායක මහතා** :- නෑ යවලා තිබ්බා. මම ඒ දින 14 සඳහා පුද්ගලික ආයතනයකින් වාහනයක් බදු අරගෙන පාවිච්චි කලා.

**ගරු නාගරික මන්ත්‍රී අඩෛයිකප්පන් ගනේෂන් මහතා**:- මං දැනගන්න කැමති වුනේ ඒකයි. අලුත් වාහනයක් දීලා තියෙනවා ඔබතුමාට

**ගරු නගරාධිපති ජනක නිශාන්ත රත්නායක මහතා** :- මට වාහනයක් නැතුව පයින් යන්න බෑනේ.

**ගරු නාගරික මන්ත්‍රී අඩෛයිකප්පන් ගනේෂන් මහතා**:- නෑ නෑ ඒකේ විස්තරේ දැනගන්න අපි කතා කරේ. නිල රථයක් අත්‍යවශ්‍යයි.

**ගරු නගරාධිපති ජනක නිශාන්ත රත්නායක මහතා** :- මට වාහනයක් අවශ්‍ය වෙලාවට ගන්නඅවශ්‍යතාවය තියෙනවා.

**ගරු නාගරික මන්ත්‍රී අඩෛයිකප්පන් ගනේෂන් මහතා**:- තව එකක් තියෙනවා ගරු නගරාධිපතිතුමා 4-22 ක්‍රීඩාපිටිය අලුත්වැඩියා කටයුතු සඳහා අවශ්‍ය ද්‍රව්‍ය මිලදී ගැනීම කියලා දාලා තියෙනවා.ඒක මොන අවශ්‍යතා...

**ගරු නගරාධිපති ජනක නිශාන්ත රත්නායක මහතා** :- ක්‍රීඩාපිටියේ තීන්ත ගාලා තියෙනවා අපේ ජිම් ක්‍රීඩා පරිශ්‍රයේ වැටවල් වලයි. ඒ වැට සියල්ල අපි හැදුවා. ඒ වගේම මොනාද දැල් ගැහුවා. ක්‍රීඩාපිටිය වටේ ඒ සඳහා තමයි ඒ බඩු අරන් තියෙන්නේ.එච්චරයි නේද. හරි.

2021.11.30 දින පැවති මුදල් හා නීතී සම්පාදනය පිළිබද ස්ථාවර කමිටු රැස්වීමේ වාර්තාව සභාවේ දැන ගැනිම පිණිස ඉදිරිපත් කරන ලදුව, මෙම වාර්තාවේ 4-10 කාරණය සම්බන්ධයෙන් ගරු නාගරික මන්ත්‍රී අඩෛයිකප්පන් ගනේෂන් මහතා විසින් අදහස් ඉදිරිපත් කරන ලද., මෙම වාර්තාවේ 1-12 සහ 1-19 යන කරුණු සම්බන්ධයෙන් ලබා දී ඇති නිර්දේශයන් සදහා අනුමැතිය ලබාදීම සුදුසු බවටත්. අනිකුත් තීරණයන් පිළිගැනිම සුදුසු බවටත් මෙදින සභාවේ සිටි නාගරික මන්ත්‍රීවරුන් වන නඩරාජා රගුපති මහතා, එච්.එම්.නවුෂාඩ් මහතා, ඒ.එල්.බන්දුල කරුණාරත්න මහතා ,රුවන් අමිල කුමාර මහතා,ප්‍රියන්ත ලීලසේන කරුණාරත්න මහතා, පාලිත නිහාල් රූපසිංහ මහතා ,එච්.ඒ.ගාමිණි සරත්චන්ද්‍ර මහතා මුදිතා ඒකනායක මහත්මිය විසින් තම තමන්ගේ අත් ඔසවා එකගතාවය පළ කල අතර, , අනුර ජයසිංහ වත්තුහේවා මහතා, එල්.ඩබ්ලිව්.ලක්ෂ්මන් විජේසිරි මහතා, අඩෛයිකප්පන් ගනේෂන් මහතා,පී.පී.දේවිකා ලසන්ති මහත්මිය,එම්.එම්.උදයංගනි මාරසිංහ මහත්මිය ඩි.එම්.ඥාණවති මහත්මිය, කේ.නිම්මි මහත්මිය විසින් විරුද්ධත්වය ප්‍රකාශ කරන ලදි.

**6-I-II 2021.11.23 දින පැවති සෞඛ්‍ය හා පරිසර සංරක්ෂණය පිළිබඳ ස්ථාවර කමිටු වාර්තාව මහා සභාවේ දැන ගැනීම සඳහා ඉදිරිපත් කිරීම.**

**ගරු නගරාධිපති ජනක නිශාන්ත රත්නායක මහතා** :-. සෞඛ්‍ය හා පාරිසරික සංරක්ෂණ පිළිබඳ ස්ථාවර කමිටුවේ මොකවත් නෑනේ. ඒකටත් එකඟයි.

2021.11.23 දින පැවති සෞඛ්‍ය හා පරිසර සංරක්ෂණය පිළිබඳ ස්ථාවර කමිටු රැස්වීමේ වාර්තාව සභාවේ දැන ගැනිම පිණිස ඉදිරිපත් කරන ලදුව,මෙම වාර්තාවේ කරුණු සම්බන්ධයෙන් ලබා දී ඇති නිර්දේශයන් සදහා අනුමැතිය ලබාදීම සුදුසු බවට. මෙදින සභාවේ සිටි නාගරික මන්ත්‍රීවරුන් වන නඩරාජා රගුපති මහතා, එච්.එම්.නවුෂාඩ් මහතා, ඒ.එල්.බන්දුල කරුණාරත්න මහතා ,රුවන් අමිල කුමාර මහතා,ප්‍රියන්ත ලීලසේන කරුණාරත්න මහතා, පාලිත නිහාල් රූපසිංහ මහතා ,එච්.ඒ.ගාමිණි සරත්චන්ද්‍ර මහතා මුදිතා ඒකනායක මහත්මිය විසින් තම තමන්ගේ අත් ඔසවා එකගතාවය පළ කල අතර, , අනුර ජයසිංහ වත්තුහේවා මහතා, එල්.ඩබ්ලිව්.ලක්ෂ්මන් විජේසිරි මහතා, අඩෛයිකප්පන් ගනේෂන් මහතා,පී.පී.දේවිකා ලසන්ති මහත්මිය,එම්.එම්.උදයංගනි මාරසිංහ මහත්මිය ඩි.එම්.ඥාණවති මහත්මිය, කේ.නිම්මි මහත්මිය විසින් විරුද්ධත්වය ප්‍රකාශ කරන ලදි.

6-I-III 2021.11.26 දින පැවති කර්මාන්ත හා ඉදිකිරීම් පිළිබඳ ස්ථාවර කමිටු රැස්වීම් වාර්තාව මහා සභාවේ දැන ගැනීම සඳහා ඉදිරිපත් කිරීම.

**ගරු නාගරික මන්ත්‍රී අනුර ජයසිංහ වත්තුහේවා මහතා**:- ගරු නගරාධිපතිතුමනි මම සහභාගී වුනා 11/26 දින පැවති කර්මාන්ත හා ඉදිකිරීම් පිළිබඳ ස්ථාවර කමිටුවට. නගරාධිතිතුමා ඇත්තටම බොහොම කණගාටුවෙන් මං ප්‍රකාශ කරන්නේ මේ වාර්තාවෙත් තියෙනවා හැබැයි නමක් සඳහන් වෙලා නෑ. කමිටුවේ සභාපති තුමා එක්කත් සාකච්ඡා කරා එදා.ගරු නගරාධිපතිතුමා එදා ඊට ඉස්සෙල්ලා දවසේ කර්මාන්ත කමිටුවේ ප්‍රගති සමාලෝචන රැස්වීමක් තිබ්බා නගරාධිපතිතුමා. ඇත්තෙන්ම කණගාටුවෙනවා කියන්න මං කර්මාන්ත කමිටු සාමාජිකයන් හැටියට කර්මාන්ත කමිටුවට ආවට පස්සේ තමයි මං ඒ වගේ දෙයක් තිබ්බා කියලා දැන ගත්තේ.ඉතින් මං ගරු සභාපති තුමාට ඉල්ලීමක් කරා. මං වාචිකව එදා ඉල්ලීමක් කරේ. මං ඒක මේ සභාවේ වාර්තා වෙන්න ඕන නිසා මේක කතා කරනවා.මොකද නගරාධිපතිතුමා අපිත් කමිටුවේ සාමාජිකයෝ. කර්මාන්ත කමිටුව යම්කිසි තීන්දුවක් තීරණයක් ගන්නකොට සහභාගී වීම නොවීම නෙවෙයි කතන්දරේ. අපිට දැනුවත් කිරීම. මට වාචිකව , ලිඛිතව හෝ දුරකථනයෙන් වත් මට කතා කලේ නැහැ. මං දන්නැ උදයංගනී මන්ත්‍රීතුමියට කතා කරාද කියලා. එතුමියටත් කතා කරලා නෑ කියලා මං හිතන්නේ.

**ගරු නගරාධිපති ජනක නිශාන්ත රත්නායක මහතා** :- හරි මන්ත්‍රීතුමා ඒක පටලගන්න එපා

**ගරු නාගරික මන්ත්‍රී අනුර ජයසිංහ වත්තුහේවා මහතා**:- නෑ පටලවා ගැනිල්ලක් නෙවෙයි නගරාධිපතිතුමා අපේ මන්ත්‍රීවරුන්ගේ වරප්‍රසාද හා වරදාන ගැන මං මේ කතා කරන්නේ. තමුන්නාන්සේලා ඡන්දෙ දුන්නෙ නැ. මට මං වත් ඡන්දෙ දුන් නෑ. කර්මාන්ත කමිටු සාමාජිකයෙක් වෙන්න. නමුත් පුළුවන් වෙලාවට අපි ඇවිත් කර්මාන්ත කමිටුවට යෝජනා අදහස් දෙනවා. තියෙන ඒවා නිවැරදි කරලා දෙනවා. වැරදි වපර ඇහින් බලන්න හොඳ නැ. මොකද අපි එන්නේ හොඳ දේ කරලා වැරදි දේ නිවැරදි කරලා තමුන්නාන්සේලාගේ වැඩ කටයුතු සාර්ථකව කරගෙන යන්න. ඒක නිසා මේ ප්‍රගති සමාලෝචන රැස්වීම් කියලා කියන්නේ ඉතාමත් වැදගත් රැස්වීමක්. මොකද අපි කමිටුවෙන් ගන්න තීන්දු තීරණ ඊළඟ කමිටු වාරයට එන්න කලින් ඒවා ක්‍රියත්මක වෙලා තියෙනවද, නිලධාරී කොතනද ඉන්නේ, නිලධාරීන් ඒකට අනුගත වෙල තියෙනවාද කියලා දැනගන්න. ඒක නිසා නගරාධිපතිතුමා මං සභාපතිතුමාගෙන් ඇහිවම සභාපතිතුමා දන්නැති කතාවක් තමයි කිව්වේ. මං දන්නෑ ඒක සභාපතිතුමා තේරුම් අරන්ද නැද්ද කොහොමද කියලා. ඒ නිසා මං ඔබතුමාගෙන් ඉල්ලීමක් කරනවා අනිත් පාර මේ කමිටුවේ විතරක් නෙමෙයි. මුදල් කමිටුව , සෞඛ්‍ය කමිටුව, කර්මාන්ත කමිටුව මෙතන ඉන්න මේ සියලුම මන්ත්‍රීතුමන්ලා / තුමියන්ලාගේ වරප්‍රසාද අහිමි කරන්න එපා කියන ඉල්ලීම කරමින් අනිත් එක ගරු නගරාධිපතිතුමා තමුන්නාන්සේ අදහස් ප්‍රකාශ කරා මට විනාඩියක් දෙන්න කියලා. අයවැය යෝජනාවට වක්‍රව හෝ අපි සහයෝගය දුන්නා කියලා. අපි මං ඔබතුමාට දුරකථනයෙන් කතා කරලා කිව්වා මේ අයවැය යෝජනාව පිළිගන්න බෑ. පිළිගන්න බැරි නිසා තමයි මම එන්නේ නැත්තේ. අනිත් මන්ත්‍රී තුමන්ලා / තුමියන්ලාග් අදහස කොහොමද දන්නේ නැ. මං හිතනනේ එතුමාලත් එහෙමයි. අපි ඡන්දය දීමෙන් වැළකී සිටියා නගරාධිපතිතුමා. අපි ඡන්දයට වක්‍රව හෝ අනියම් ආකාරයෙන් මං ඔබතුමාට සහයෝගය ප්‍රකාශ කරනවා කියලා මං ඔබතුමාට කියලා නැ.නමුත් මං සුභ පතනවා ඔබ තුමාට ඔබතුමාගේ අනිත් මන්ත්‍රී මණ්ඩලයට ඉදිරි වර්ෂයේදී වැඩ කටයුතු සර්ථකව කරගෙන යාමට සහයෝගය අපි පුළුවන් හරි දේට අපි දෙනවා. වැරදි දේ අපි පෙන්නනවා. ඒ වගේම මං ආපහු බලාපොරොත්තු වෙන්නේ නැ. ලබන්නාවූ 2022 වර්ෂයේ මේ ඉන්න සියලුම දෙනා ඔබතුමා නියෝජ්‍ය නගරාධිපතිතුමා , මන්ත්‍රීතුමන්ලා / තුමියන්ලා නිලධාරී මණ්ඩලය ඇතුළු මේ නගරවාසී සියලුම ජනතාවට වාසනාවන්ත නීරෝගීමත් covid වසංගතයෙන් තොර නීරෝගීමත් වසරක් වෙන්න කියලා මං ප්‍රාර්ථනා කරනවා. බොහොම ස්තූතියි ගරු නගරාධිපතිතුමා.

**ගරු නාගරික මන්ත්‍රී බන්දුල කරුණාරත්න මහතා**:- ගරු නගරාධිපතිතුමා අවස්ථාවක් දෙන්න. දැන් මේ මන්ත්‍රීතුමා කිව්වා වගේ ඇත්තටම ඔබතුමාගේ උපදෙස් පරිදි තමයි අපි සියලුම කටයුතු වලදී....

**ගරු නගරාධිපති ජනක නිශාන්ත රත්නායක මහතා** :- ඒක මන්ත්‍රීතුමා මං පැහැදිලි කරන්නම් ඇත්තටම මං එක්තරා රැස්වීමකට ගිය වෙලාවේ මම අපේ නිලධාරී මණ්ඩලයේ රැස්වීමකදීකරන වැඩ ටික ගත්තම පොඩි ගැටළු සහගත තත්ත්වයක් මට ආවා. කමිටු වල තීන්දු අරං තියෙනවා. ක්‍රියාත්මක වීමේදී පොඩි ගැටළුවක් තිබ්බා. මං ඒක නිසා ගරු සභාපතිවරු දෙපලට මං කතාකරලා කිව්වා සෑම කමිටුවක් පවත්වන්න කලින් ඉස්සෙල්ලා දවසේ අපේ සෞඛ්‍ය කාර්යමණ්ඩලය සෞඛ්‍ය සභාපතිතුමාට ඒ කට්ටිය එක තැනකට කැඳවලා උදේට දැන් අපේ සමහරක් සෞඛ්‍ය කම්කරුවොන්ගේ ඉදන් ප්‍රශ්ණ තියෙනවා. බූට් එක නෑ කියනවා. උදැල්ල නෑ කියනවා. ඒ ගැටළු තියෙනවා නම් කමිටුවට ඉඳගන්න කලින් එතුමට ඒක , කර්මාන්ත කමිටුවෙත් දෙදෙනාටම මං කිව්වා ඒවා දනුවත් වෙන්න.නිලධාරීන්ට කලින් ඔබතුමාලා දැනුවත් වෙන්න. නැත්තම් මේක ක්‍රියාත්මක වෙන්නැති නිසා තමයි ඒක කරන්න කිව්වේ. ඔබතුමාලා කියන විදියට මේක ගැටළුවක් කරගන්න ඒක. මේක මගේ කීම මත එතුමන්ලා දෙපළ කරේ. එතකොට මං ඇත්තටම එතුමන්ලාට කමිටු සාමාජිකයෝ සම්බන්ධ කර ග්න කියලා මං කිව්වේ නෑ. මං එතුමන්ලාට කිව්වේ ඒ නිලධාරීන් එක්ක කතා කරලා ඒ ටික කරගන්න. ඔබතුමාලා අනිවාර්යෙන් කමිටුවට පෙර දිනයේ කමිටුවම හරි කමක්නැ ගෙන්නලා ඊළඟ කමිටු වාරයේ ඉදලා කරනකොට මේකේ ඇත්තටම මං බලාපොරොත්තු වෙන්නේ පසු විපරමක් කරලා කමිටුවේ ඇවිල්ලා ඉදගන්න කියලා. මං බලාපොරොත්තු වෙන්නේ ඒක. මොකද හේතුව සමහරක් දේවල් ඇවිල්ලා කමිටුවේ කතා කරනවානේ තීන්දුවක් නෑ. තීන්දුව ක්‍රියාත්මක වෙලා නෑ. ක්‍රියාත්මකනොවිච්ච ඒවා කමිටුවට ඇවිල්ලා කතා කරනකෙට ගැටළු සහගත වෙනවා. ඒක නිසා තමයි ඉස්සෙල්ලා දවසේ පොඩ්ඩක් සාකච්ඡා කරලා ඔබතුමන්ලා ඊළඟ කමිටු වලදී ඊළඟ කමිටු පවත්වන්න පෙර දිනයේ සියලුම කමිටු සාමාජකයොත් එක්ක ඒක කමිටුවක් නෙමෙයි ඇත්තටම ප්‍රගති සමාලෝචන රැස්වීමක් වගේ තියලා සෞඛ්‍ය පැත්තෙන් නම් සෞඛ්‍ය කම්කරුවාගේ සිට උදෑසන 7.30 සිට doctor ,PHI මහත්වරු සහ අදාළ නිලධාරීන් ගෙනල්ලා එයාලත් තියලම මේක පොඩි සාකච්ඡාවක් ගන්න.ඒ වගේම කර්මාන්තයේත් කර්මාන්ත සියළුම කම්කරුවෝ මං මාසේකට එක දිනයක් සියලු දෙනාම නැවත හම්බවෙන නිසා මේ කටයුත්ත දිගින් දිගට කරගෙන යන්න. ඒකෙදී අපට ලොකු ගමනක් යන්න පුළුවන්. ඒකට හේතුව අපේ වැඩ මගහැරෙන තැන් ටික පෙර දිනයේ සාකච්ඡා කරලා ඒවා ටික් කරගෙන එන්න පුළුවන්. නැත්තන් කමිටුවට ආවම බලාගෙන ඉන්නේ 2 ට ආවම 4 වෙනකොට මේක ඉවර කරගන්න. එතකොට අපිට ගැටළු සහගත තත්ත්වයන් එන ඒවා නිරාකරණය කරගන්න පුළුවන් වෙයි කියන අදහසින් තමයි මං ඒක කිව්වේ. ඔබතුමන්ලා ඉදිරියේදී මේ කටයුත්ත කරනකොට කමිටුවට පෙර දිනයේ හරි ඊට දවස් 2 කට කලින් හරි සියලු දෙනත් එක්ක සාකච්ඡා කරන්න කියලා. කමිටු වල මන්ත්‍රී තුමන්ලා තුමියන්ලා සම්බන්ධ කරගෙන ඔබතුමන්ලා ඒ කටයුත්ත සභාපතිවරු දෙපල ඒ කටයුත්ත ක්‍රියාත්මක කරන්න කියලා මං ඉල්ලා සිටිනවා.

**ගරු නාගරික මන්ත්‍රී අනුර ජයසිංහ වත්තුහේවා මහතා**:- ගරු නගරාධිපතිතුමා ඔබතුමා හරි. ඇත්තටම අපි ආවම පෙර සූදානමක් නෑ නගරාධිපතිතුමා. ආවට පස්සේ file එක දිගඇරියම. මට සමහර වෙලාවට ලියුම හම්බවෙන්නේ හෙට කියලනේ. සමහර වෙලාවට කර්මාන්ත කමිටු ලියුම හම්බවෙන්නෙ හෙට. ගරු සභාපතිතුමා නඩරාජා රගුපති ගරු මන්ත්‍රීතුමා ලියුමක් එවනවා කර්මාන්ත කමිටුව හෙට පැවැත්වේ කියලා. අපිට ඇජෙන්ඩා එකක් දන්නෙත් නෑ. පොඩි සාරාංශයක් තිබ්බනම් ඒත් ඇති. එහෙම නැත්තම් නගරාධිපතිතුමා ලියුම් එවන්න ඕනත් නෑ. අද රටේ ලෝකේ තාක්ෂණය දියුණු වෙලා තියෙන්නේ ඇගිලි තුඩේ දුරට මේකට යන්න පුළුවන් whatsapp Group එකක් දාන්න පුළුවන් කර්මාන්ත කමිටු Group එක. එතකොට මේ නිලධාරීත් මේකට සම්බන්ධ කර ගන්න පුළුවන්. ඔබතුමා ඉන්නවා මේ ඉන්නවා. ඒක අපි තාක්ෂණයත් එක්ක යන්න ඕනි. ඉතින් මං එදා ආපු වෙලාවේ වෙලාව තිබ්බේ නෑ අපි දන්නේ නෑ කරගන්න බැරිවුනා එහෙම කියලා බැ නගරාධිපතිතුමා.අපි මේ වගකීම් පැහැර හරින්න සාමුහක වගකීමකින් කරන කර්තව්‍යක් ඔබතුමා නගරාධිපතිතුමා ඇතුළු මන්ත්‍රී මණ්ඩලය නිලධාරීන් මේ සියලු දෙනාම මේ සියලු දෙනාම කර්මාන්ත / සෞඛ්‍ය කම්කරුවා දක්වා අපි ඉන්නේ සියලු දෙනාම එකට බැඳිලා ඉන්නෙ. එක පවුලක දරුවො වගේ සාමුහික වගකීමක තියෙන්නෙ නගරාධිපතිතුමා. මං මේ බොහොම වේදනාවෙනම් කතා කරන්නේ නගරාධිපතිතුමා. මාව වැරදි විදියට තේරුම් ගන්න එපා. මොකද ඒක කිව්වට පස්සේ මං දන්නෑ කව්රුහරි මං ඒක දීර්ඝ වශයෙන් ඇදගෙන යන්න බලාපොරොත්තුවක් නෑ.නෑ ඒ වෙලාවේ නගරාධිපතිතුමා එන්න කිව්වා. අපි පටන් ගත්තා. ඒක නිකං සැහැල්ලුවට ගත්තේ නගරාධිපතිතුමා.මගේ නගර සභාවේ තියෙන නාගරික මන්ත්‍රීධුරය වරප්‍රසාද හා වරදාන මගේ තියෙන. මං හිතන්නේ මන්ත්‍රීතුමාටත් තියෙනවා ඔබතුමාටත් තියෙනවා. ඒක හෑල්ලුවට ලක් කරන්න එපා. මං පුද්ගලයා වශයෙන් නෙමෙයි මං නාගරික මන්ත්‍රී වරයෙක් වශයෙන්....

**ගරු නගරාධිපති ජනක නිශාන්ත රත්නායක මහතා** :- නෑ ඒක නිවැරදි කරගමු ඉදිරියට සාකච්ඡා කරලා.

**ගරු නාගරික මන්ත්‍රී අනුර ජයසිංහ වත්තුහේවා මහතා**:- whatsapp Group එකක් හදන්න පුළුවන්

**ගරු නගරාධිපති ජනක නිශාන්ත රත්නායක මහතා** :- නෑ ඒකට ක්‍රමවේදය හදලා දෙන්නම්

**ගරු නාගරික මන්ත්‍රී අනුර ජයසිංහ වත්තුහේවා මහතා**:- zoom meeting එකක් තියෙනවා කිව්වා. අපි ඒකට සම්බන්ධ වුනා ඒක අපිට හරි වැදගත්. ඒ වගේ දේවල් අපිට කරන්න පුළුවන් තාක්ෂණයත් එක්ක ඉස්සරහට යන්න ඕන.

**ගරු නගරාධිපති ජනක නිශාන්ත රත්නායක මහතා** :- හරි එහෙනම් ඒකට ගැටළුවක් නෑනේ

**ගරු නාගරික මන්ත්‍රී නඩරාජා රගුපති මහතා**:- ගරු නගරාධිපතිතුමා ඒකට මං හිතන්නේ කතා කරලා තීන්දුවක් ගත්තා. උත්තරෙත් මං දුන්නා. ඒ නිසා මං හිතන්නේ ඒක ප්‍රමාණවත් ඇති කියලා මං හිතනවා. ඉදිරියේදී සාකච්ඡා වල progress meeting එකක් ගන්න බලාපොරොත්තුවෙන් හිටියා.

**ගරු නාගරික මන්ත්‍රී අනුර ජයසිංහ වත්තුහේවා මහතා -** :- ගරු සභාපතිතුමා.... සභාපතිතුමා මට කිව්වා ඒ වෙලාවේ. මේකේ වාර්තාවෙත් තියෙනවා ගරු නඩරාජා රගුපති සභාපතිතුමා කිව්වා එහෙම වෙන්ඩ එපා ආපහු කියලා නමුත් ඒක මට ඒ වෙලාවේ හැටියට මට නිකං මගේ මන්ත්‍රී ධූරය හෑල්ලුවට ලක්වෙච්ච නිසා තමයි මගේ කමිටු සාමාජිකත්වය හෑල්ලුවට ලක්වෙච්ච නිසා තමයි මං ඒක...

**ගරු නාගරික මන්ත්‍රී නඩරාජා රගුපති මහතා**:- ඒක ගැටළුවක් කර ගන්න එපා. මින් ඉදිරියේදී එහෙම වෙන්නේ නෑ. සතියකටවත් කලින් වගේ නැත්තන් දවසකට කලින් කරනවා කියෙන්නේ ඒක අපහසුතාවයකට ලක් වෙනවා කියලා මට නිලධාරීන් කිව්වා. ඒ නිසා සතියකට කලින් හෝ දවස් 2,3කට ඉස්සෙල්ලා අපි progress එකක් ගමු කියලා අපි එදා තීන්දුවක් ගත්තා.

2021.11.26 දින පැවති කර්මාන්ත හා ඉදිකිරීම් පිළිබඳ ස්ථාවර කමිටු රැස්වීම් වාර්තාව සභාවේ දැන ගැනිම පිණිස ඉදිරිපත් කරන ලදුව, මෙම වාර්තාවේ කරුණු සම්බන්ධයෙන් ලබා දී ඇති නිර්දේශයන් සදහා සභා අනුමැතිය ලබාදීම සුදුසු බවට. මෙදින සභාවේ සිටි නාගරික මන්ත්‍රීවරුන් වන නඩරාජා රගුපති මහතා, එච්.එම්.නවුෂාඩ් මහතා, ඒ.එල්.බන්දුල කරුණාරත්න මහතා ,රුවන් අමිල කුමාර මහතා,ප්‍රියන්ත ලීලසේන කරුණාරත්න මහතා, පාලිත නිහාල් රූපසිංහ මහතා ,එච්.ඒ.ගාමිණි සරත්චන්ද්‍ර මහතා මුදිතා ඒකනායක මහත්මිය විසින් තම තමන්ගේ අත් ඔසවා එකගතාවය පළ කල අතර, , අනුර ජයසිංහ වත්තුහේවා මහතා, එල්.ඩබ්ලිව්.ලක්ෂ්මන් විජේසිරි මහතා, අඩෛයිකප්පන් ගනේෂන් මහතා,පී.පී.දේවිකා ලසන්ති මහත්මිය,එම්.එම්.උදයංගනි මාරසිංහ මහත්මිය ඩි.එම්.ඥාණවති මහත්මිය, කේ.නිම්මි මහත්මිය විසින් විරුද්ධත්වය ප්‍රකාශ කරන ලදි. කමිටු රැස්වීම පැවැත්වීමට පෙර දිනයේ පවත්වනු ලබන කර්මාන්ත ප්‍රගති සමාලෝචන රැස්වීම සදහා කමිටු සාමාජිකයින් සහභාගි කරවීම සම්බන්ධයෙන් ගරු නාගරික මන්ත්‍රී අනුර ජයසිංහ වත්තුහේවා මහතා විසින් අදහස් ප්‍රකාශ කරන ලදි.

**ගරු නගරාධිපති ජනක නිශාන්ත රත්නායක මහතා** :- හරි. එහෙනම් මං හිතන්නේ ඒ වාර්තා වලට අමතරව 2021/11/30 දිනට මුදල්....

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා**:- නගරාධිපතිතුමනි, මට සමාවෙන්න. අද වෙලාව තියෙන නිසා මට විනාඩි 2,3ක් ඕනී නගරාධිපතිතුමනි විශේෂයෙන්ම බණ්ඩාරවෙල මහා නගර සභාව පළාත් පාලන ආයතනයක් කියන්නේ අපි මහජනතාවට සේවයක් සපයන ආයතනයක් පහුගිය දින කීපයක නගරාධිපතිතුමනි පොඩි ගැටලුවක් වුනා. උතුරු කැබිල්ලෙවෙල හන්දියේ එතන නගරාධිපතිතුමා මේ නගරයේ කඩයක් දාන්න හෝ පාරේ මොනා හරි විකුණන්න දෙන්න බලය තියෙන්නේ ඔබතුමාට. නමුත් යම්කිසි එක පුද්ගලයෙකු විසින් ආයතන කිහිපයකට ලිපි ලබාදීම සහ දුරකථන දැනුම්දීම් මත කොමසාරිස්තුමාගේ වැරැද්දක් කියනවා නෙවෙයි.එතුමාට අත්දැකීම් තියෙනවා ද මං දන්නේ නෑ. නමුත්, ඒක පාර්ශවිකව ඉහල ආයතනයකින් ආපු කෝල් එකක් මත ඒ අසරණ මිනිස්සුන්ගේ වෙළඳාම් කටයුතු නතර කිරීම පිළිබඳ මං ඇත්තටම කණගාටු වෙනවා. මට කියන්න ඕනි නගරාධිපතිතුමනි ඒක නෙවෙයි. අපි පළාත් පාලන ආයතනයක් හැටියට ඔබතුමා නගරාධිපතිතුමා හැටියට අපිට බලය තියෙන තැනක යම් කිසි රාජ්‍ය ආයතනයකින් වේවා ලිපියක් ආව පලියට ඒ ගැන කරණු සොයා බලන්නේ නැතුව ඉහල රාජ්‍ය ආයතනයක ලියුමක් නිසා එහෙම තීරණයක් ගන්නවානම් ඒක වැරදී නගරාධිපතිතුමා. මොකද ඔබතුමාගේ බලය පරිදි ඔබතුමාගේ අයිතිය පරිදි ඔබතුමාට බලය තියෙනවානම් කාටද කඩ විකුණන්න දෙන්න පුළුවන් කාටද එලවලු විකුණන්න දෙන්න පුලුවන් කියලා ඔබතුමාට බලය තියෙන්නේ. රාජ්‍ය ආයතන වලට නෙමෙයි. එතන ඒ ගහපු පුද්ගලයා ගැන කිසි විමර්ශනයක් කරන්නැතුව කොමසාරිස්තුමා ඒ දෙදෙනාම අයින් කරලා තියෙනවා. ඒක හරි වැරදි නගරාධිපතිතුමා.

**ගරු නගරාධිපති ජනක නිශාන්ත රත්නායක මහතා** :- ලක්ෂ්මන් මන්ත්‍රීතුමා ඒක වැරදියට හිතන්න එපා. මට පුද්ගලිකව කතා කරා.

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා**:- මං පුද්ගලිකවත් කතා කරා. නෑ මං කියන්න උත්සහ කරන්නේ නගරාධිපතිතුමා එහෙම වෙන්න ඕනි නෑනේ. දැන් අපේ ආයතනය හැටියට අපිට බලය තියෙන තැන අපිට වෙනත් ආයතන වලට බලය දෙන්න අවශ්‍යතාවයක් නෑ. කොමසාරිස්තුමාට තිබ්බේ ඒ තැන පරීක්ෂා කරලා බලලා අදාල ආයතන වලට ලිපියක් ලබාදෙන්න. නැත්නම් දුරකථන පණිවිඩයක් හරි දෙන්න. පළාත් පාලන ආයතනයක් විදිහට අපි මේක හොයලා බැලුවා. අපිට මේ ගංජා විකුණන ඒවා කුඩු විකුණන ඒවා අපිට අල්ලන්ඩ අයිතියක් නෑ. නගරාධිපතිතුමා ඒකට පොලීසිය ඉන්නවා.

**ගරු නගරාධිපති ජනක නිශාන්ත රත්නායක මහතා** :- පොලීසියේ රාජකාරිය ඒක. මං පැහැදිලි කරා.

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා**:- එතන එහෙම සිද්ධියක් නැතත් චෝදනා කරන පුද්ගලයාට අනවසර ඉදිකිරීම් 05ක් විතර තියෙනවා. ඒ මනුස්සයාට නඩුත්යනවා. ඒ ගැනනේ ක්‍රියාත්මක වෙන්න ඕනී. අර කොවිඩ් කාලේ ඒ මිනිස්සුන්ට කීයක් හරි හොයා ගන්න දුන්නම ඒ මිනිස්සු ඒකේ සාධාරණයක් ඉෂ්ඨ කර ගන්නකොට, අනිත් එක පාරේ නතර කරලා ඒ මිනිස්සුන්ගේ වාහන පවා අයින් කරනවා. එක කෝල් එකකට ඒක හරි වැරදී නගරාධිපතිතුමා. ඒ නිසා ඔබතුමා මේක නිවැරදි කරන්න නගරාධිපතිතුමා.

**ගරු නගරාධිපති ජනක නිශාන්ත රත්නායක මහතා** :- මං නිවැරදි කරන්නම්.

**ගරු නාගරික මන්ත්‍රී එල්.ඩබ්ලිව්.ලක්ෂ්මන් විජේසිරි මහතා**:- කොමසාරිස්තුමාටත් කියන්න එහෙම පණිවිඩ ආවම හදිසි තීරණ ගන්න එපා කියන්න. ඔබතුමා කතා කරලා බලලා ජනතාවගේ පැත්තෙන් අපි බලන්න ඕනී. ජනතාවගේ පැත්ත සලකලා බලලා දිගින් දිගටම දිගින් දිගටම එකම පුද්ගලයෙක් ආයතන වලට කතා කරනවා. ඒ ගැන හොයලා බලලා සාධාරණයක් කරා නම් නගරාධිපතිතුමනි හරි ඒ වෙලාවේ.

(ගරු නාගරික මන්ත්‍රී අනුර ජයසිංහ වත්තුහේවා මහතා පෙ.ව 10.25 ට සභා ගර්භයෙන් නික්ම යන ලදි)

**ගරු නගරාධිපති ජනක නිශාන්ත රත්නායක මහතා** :- හරි. ඒ ගැටලුව මං මේවා කරා. ඊට පස්සේ මොකුත් එතනම පල්ලෙහා වෙළඳාම් කටයුතු කරන්න කිව්වා.

**ගරු නාගරික මන්ත්‍රී රුවන් අමිල කුමාර මහතා**:- නගරාධිපතිතුමා ඔය සම්බන්ධව මටත් කතා කරා. මටත් ඔය ප්‍රශ්නේ ආවා. මගෙන් කෙරෙන මොකක්ද හේතුව කියලා අහලා. ඊට පස්සේ මං කිව්වේ කොමසාරිස්තුමාටත් කතා කලා. නගරාධිපතිතුමාටත් කතා කලා. මොකක්ද මේකට හේතුව කියලා. ඊට පස්සේ තමයි මෙන්න මෙහෙමයි පෙත්සම් ගිහිල්ලා තියෙනවා මෙතන school time වෙලාවට වාහන එහෙම ගන්න අමාරුයි එතනින් බස් එකක් නවත්තලා තියෙනවා. ඒ නිසා බස් එක අයින් කරන්න කියලා වෙළඳාම් කරන අය අපහසුතාවයට පත්වෙනවා කියලා, කොමසාරිස්තුමාටත් දැනුවත් කරා. නගරාධිපතිතුමාටත් කිව්වා. ඒ චෝදනාව මටත් ආවා. අපි ඒක අයින් කරා කියලා කියනවානේ. නගරාධිපතිතුමාටත් කොමසාරිස්තුමාටත් මාත් දැනුවත් කලා පොඩ්ඩක් බලන්න කියලා. ඉවරවෙලා මොකද පාක්ෂිකයන් කියලා එක පැත්තක් ගන්නවා නෙමෙයිනේ.

**ගරු නගරාධිපති ජනක නිශාන්ත රත්නායක මහතා** :- ගරු මන්ත්‍රීතුමාලා ඕක ගැටලුවක් කර ගන්න එපා. දැන් ඇත්තටම ලබන සතියේ උතුරු කැබිල්ලවෙල මාර්ගය ආරම්භ කරනවා. අයිරෝඩ් ව්‍යාපෘතිය මඟින් සෙනුර කන්ස්ට්‍රක්ෂන්ලා විසින් එතකොට මේ 24 වෙනිදා රැස්වීමක් දාලා තියෙනවා. උතුරු කැබිල්ලෙවෙල මාර්ගය දෙපස තියෙන ඉදිකිරීම්, මාර්ගය අපිට අයිති නෑනේ ගරු මන්ත්‍රීතුමා, PRD එකට අයිති. එතකොට ADP PROJECT එකෙන් ඔය අයිරෝඩ් එන්නේ ADP grant එකෙන් නිසා එයාලාගේ තියෙන එක condition එකක් තමයි දෙපැත්තේ මාර්ගයේ Clear තියෙන්න ඕනි. එතකොට යම් තීන්දුවක් මටත් ගන්න වෙනවා.හේතුව මගේ අවශ්‍යතාවය තියෙන්නේ පුද්ගලයන්ට ව්‍යාපාර කටයුතු කරන්න දෙන එක වෙනයි.හැබැයි මාර්ගය අපි හදාගන්න එපැයි. මාර්ගය හැදුනොත් තමයි. උතුරු කැබිල්ලවෙල මාර්ගය දැන් අවුරුදු 10 ක් 12 ක් තිස්සේ කට්ටිය උත්සහ කරා හදන්න බැරි වුනා. දැන් ඒක හදනවා. දැන් ඇත්තටම මේ සතියේ ඊයේ මට යන්න බැරි වුනා රැස්වීමට. දැන් 24 වෙනිදා දාලා තියෙනවා. PRD එක කියන්නේ Road රෙසවේෂන් එක අයිති PRD එකට ඒක අපි පිළිගන්න එපැයි ගරු මන්ත්‍රීතුමා. පාරේ සිට මධ්‍ය ලක්ෂ්‍ය යේ සිට අඩි 50 නේ දැන් තියෙන සීමාව. හැබැයි උතුරුකැබිල්ලවෙලපාරේ අඩි 50 ගන්න බෑ. PRD එකට ගන්න කලින් අඩි 50 තිබ්බේ නෑ. කඩ තියෙනවා නිවාස තියෙනවා ඔක්කොම හදලා තියෙනවා. යම් හේතුන් නිසා මට තීන්දු තීරණ ගන්න වෙනවා. මාර්ගය හදාගන්නත් එක්ක. ඒකටම දඹගස්කැටිය පාරට යන තැන ගැරිජ් එක අයින් කරන්න දැන් ලිපි ලේඛන එවලා තියෙනවා. PRD එක තීන්දුවක් ගන්න කියලා ඉවත් කරන්න කියලා.ඊයේ පෙරේදා ඉදිවෙච්ච කඩ 2,3 ක් තියෙනවා ඒ 2,3 ත් අයින් කරන්න සිදුවෙනවාම තමයි. ඒක මට දේශපාලනික අවාසියක් වෙන්න පුළුවන්. නමුත් මට ඒක ක්‍රියාත්මක කරන්න වෙනවා. ඒකට හේතුව ඔබතුමා යන්නෙත් ඔය පාරේ බයිපාස් රෝඩ් එක කියන්නෙ බණ්ඩාරවෙල තියෙන. ඉතින් ඕක develop කරගන්න අපිට තීන්දුවක් ගන්නම වෙනවා. ඒක පොදුවනේ ගන්නේ. දේශපාලන වාසියකට තීන්දු ගන්න ගියොත් පාර හැදෙන්නෙ නෑ. ඉතින් අපි ඒ තීන්දු වලට යන්න වෙනවා. අර මාළු වෙළඳාම් කරන කෙනාට සහ අනිත් පුද්ගලයාට පහලින් සනී මහත්තයා ඉඩම ඇතුලෙන් කඩේ ගහගන්න අවසර දුන්නා කිව්වා. කැමැත්ත ප්‍රකාශ කලා තියෙනවා. එතකොට මං එයාට කිව්වා එහෙම වුනොත් වැටෙන් ඇතුළත ව්‍යාපාර කටයුතුකරන්න. මාළු වෙළඳාම් කරන කෙනා උතුරු කැබිල්ලවෙල හන්දියෙන් පොඩ්ඩක් පහළට දාලා තියෙනවා. හැබැයි තාවකාලික එයා නම් කඩ ගහගෙන නෑ.මාළු වෙළඳාම් කරන්නේ පෙට්ටියක් උඩ තියාගෙන. ඔකේ මට තියෙන අරුමේ වෙන මුකුත් නෙමෙයි කලින් මට ලියුම ආවේ මාළු කඩේ ටික අයින් කරන්න කියලා. මාළු කඩ වලින්මයි. ඒ ආපු ඔබ තුමාලම ඒක නැවත තියන්නකියන එකත් එක්තරා පුදුමයක් මට. කලින් ඕක ඉවත් කරන්න කියලා ආවා නමුත් ඒ පුද්ගලයා කොරලි සහ අනෙකුත් වැව් මාළු ජාතියක් විකුණන්නේ. ඒක මේ නගරයේ කඩ වල තියෙනවද කියලා මං දන්නෙත් නෑ. ඒක අපි අල්ලගෙන හිටියා කාලයක් අවුරුදු 03 ක් 04 ක් එයාට ඒ ව්‍යාපාර කටයුතු කරන්න. මම වගකිමෙන් ඒ පුද්ගලයාට ව්‍යාපාරය ආරම්භ කිරීමේ කටයුත්ත ඒ විදිහට කරනවා ඊට පස්සේ development එක ඉවර වුනාට පස්සේ තීන්දුවක් අරන් ඒ වැඩ කටයුත්ත කරමු. ඒක ගැටළුවක් කර ගන්න එපා. එහෙනම් මං හිතන්නේ අද දින අවසාන වශයෙන් මුදල් ශේෂය පිළිබඳ වාර්තාවසභාවට ඉදිරිපත් කරනවා.

6-2 2021.11.30 දිනට ලැබීම් ගෙවීම් වාර්තා ඉදිරිපත් කිරීම

(ගරු නගරාධිපතිතුමා විසින් පහත සඳහන් ලැබීම් ගෙවීම් වාර්තා සභාව වෙත ඉදිරිපත් කරන ලදි.)

2021.11.30 දිනට මුදල් ශේෂ පිළිබද වාර්තාව

ගි.අ.037100152593607 දරණ ජංගම ගිණුම - මහජන බැංකුව බණ්ඩාරවෙල

|  |  |
| --- | --- |
| විස්තරය | රු ශත |
| 2021.11.01 දිනට මුදල් පොතට අනුව ශේෂය | 9,430,413.20 |
| එකතු කලා - 2021.11.30 දක්වා ලැබිම් | 26,785,671.35 |
| 2021.11.30 දිනට මුළු ලැබිම් | **36,216,084.55** |
| අඩුකලා - 2021.11.30 දින දක්වා ගෙවීම් | 26,550,050.50 |
| 2021.11.30 දිනට මුදල් පොතට අනුව ශේෂය | 9,666,034.05 |

ගි.අ 037200130031384 දරණ සංවර්ධන ගිණුම - මහජන බැංකුව බණ්ඩාරවෙල

|  |  |
| --- | --- |
| විස්තරය | රු ශත |
| 2021.11.01 දිනට ඉදිරියට ගෙන ආ ශේෂය | 8,656,790.79 |
| එකතු කලා - 2021.11.30 ලැබිම් | 0 |
| බැංකුව විසින් බැර කරන ලද පොළිය | 20,165.53 |
| 2021.11.30 දිනට මුළු ලැබිම් | 8,676,956.32 |
| අඩුකලා- 2021.11.30 දින දක්වා ගෙවීම් | 0 |
| 2021.09.30 දිනට ශේෂය | 8,309.862.41 |

**2021.11.30 දිනට ස්ථාවර ගිණුම් හා තැන්පත් ගිණුම් පිළිබද විස්තර -**

|  |  |  |  |  |
| --- | --- | --- | --- | --- |
| අනු අංකය | බැංකුවේ නම | ගිණුම් අංකය | තැන්පත් කර ඇති මුදල | 2021.09.30 දිනට පොළිය සමග ශේෂය |
| 1 | මහජන බැංකුව | 037600100012422 -8 | 20000000.00 | 20000000.00 |
| 2 | මහජන බැංකුව | 037600100012423 - 7 | 50,000000.00 | 50,000000.00 |
| 3 | මහජන බැංකුව | 03760010007440- 6 | 5000000.00 | 8,927,823.56 |
| 4. | ලංකා බැංකුව | 75440246 | 1000000.00 | 1000000.00 |
|  |  |  | එකතුව | 79,927,823.56 |

ගරු නගරාධිපති ජනක නිශාන්ත රත්නායක මහතා -ඔබ සියළු දෙනාට ස්තූතිවන්ත වෙනවා අද දිනයේ සභාවට සහභාගී වීම පිළිබඳව ඒ වගේම නිලධාරීන් එක්ක ගිය සතියේ සාකච්ඡා කල පරිදි 2022 වර්ෂය අධිවේගයෙන් කටයුතු කලයුතු කාලයක් නගර සභාවේ මේ වැඩ කටයුතු වලදී ගරු නියෝජ්‍ය නගරාධිපතිතුමා ඇතුළු මන්ත්‍රී මණ්ඩලයෙත් සභාවේ ගෞරවය හැමවෙලාවේම ආරක්ෂා කරගෙන යන්න නිළධාරීන්ගේ පවුල් ප්‍රශ්ණ තියෙන්න පුළුවන් නිලධාරීන්ගේ හිතේ වෙන වෙන ඒවා ප්‍රශ්ණ ගැටළු තියෙන්න පුළුන්.ගේට්ටුවෙන් ඇතුළට එද්දි ඒ සියල්ල අමතක කරලා ඔබ එන්නේ මහජනතාවට සේවය කරන්න. සහ මහජන නියෝජිතයේ වන අප දීලා තියෙන පොරොන්දු ටික ඉෂ්ඨ කරන්න කියන හැගීම තියාගෙන එන්න. හේතුව නැත්තම් මේ මහජන නියෝජිතයෝ කරන ඉල්ලීම් නොසලකා හරින තාක්කල් ඒකෙන් පසු බෑමට ලක්වෙන්නේ සහ අසාධාරණයට ලක් වෙන්නේ අපිව නියෝජනය කරන්න ඡන්දේ දීපු ජනතාව. අපිව මේ නගර සභාවට පත් කරලා එවපු ජනතාව. පක්ෂ විපක්ෂ කියලා නෑ. මා නියෝජ්‍ය

නගරාධිපතිතුමා ඇතුළු මන්ත්‍රීවරු සියලු දෙනා වැඩ කරොත් තමයි බණ්ඩාරවෙල මහා නගර සභාව ඉදිරියට යන්න පුළුවන්. මෙතුමන්ලා යම් කාරණාවක් කොමසාරිස් තුමාගේ ඉදලා පහළ ඉන්න නිලධාරීන් වෙනකම් ඇවිල්ලා යම් කාරණාවක් කිව්වොත් ඒක කරන්න පුළුවන් දේ කරලා දෙන්න ඒකට යම් අවසරයක් අවශ්‍ය නම් මට දුරකථනෙන් හරි කතා කරලා ඒ ප්‍රශ්ණ ගැටළු විසඳන්න හේතුව මෙතුමන්ලා දේශපාලනය කරන්නේ. ඔබතුමන්ලා අපි දේශපාලනයේ ඉන්නවද අවුරුදු 05 ක් ඉන්නවද තව 5 ක් ඉන්නවාද තව 10 ක් ඉන්නවද කියලා තීරණය කරන්නේ ජනතාව ඡන්දෙන්. අපිට පැන්ෂන් නෑ. ඔබතුමාලාට එහෙම නෙමෙය. නිලධාරී මණ්ඩලයේ සියළු දෙනා අවුරුදු 55 දැන් 65 වෙනකන් ස්ථීර ලෙස මේ කොහේ හරි රාජ්‍ය ආයතනයක සේවයේ යෙදිලා ඉන්නවා. ඒ 65 වෙනකම් ඉන්න කාලය තුල ජනතාවට සේවය කරන්න. මං ඊයේ පෙරේදා නිලධාරීන්ට calculation එකක් හදලා පෙන්නුවා පැය ගාණ අවුරුද්දට අපි වැඩ කරන පැය හය ලක්ෂ පනස්පන්දහස් අටසිය හැත්තෑදෙකක් ලබන අවුරුද්දේ අපේ නිලධාරීන් වැඩ කරන්න ඕනි. 655872 ඡන්ද 17000 න් බෙදුවොත් එක පුද්ගලයෙක්ගේ ගෙදර ඉදලා ඒ වැඩ ටික කරලා දීලා එන්න පුළුවන්. මනුස්සයෙක්ට ගිහිල්ලා මේ නිලධාරීන්ට. ඉතින් ඒක නිසා ඔබ කරන වැඩ කටයුතු හරියට කරන්න. ජනතාව අපහසුතාවයට පත් කරන්න එපා. ජනතාව අපහසුතාවයට පත්වන විට ඒකේ දෝෂාරෝපණ එන්නේ මේ මහජන නියෝජිතයින් වන අපිට ඒක නිසා මහා නගර සභාව බණ්ඩාරවෙල මහා නගර සභාව කියන නාමය කාටවත් පක්ෂ විපක්ෂ නෙමෙයි කිසිම දේශපාලඥයෙක්ට මේක රිදවන්න දෙන්නේ නෑ. ඒකට හේතුව අපි ඔක්කොම නැඟිටලා තියෙන්නේ මෙතනින්. මෙතනින් නැගිටපු නැති සියලු දෙනාට මේකේ අගයක් නෑ. මේ නගර සභාවේ තියෙන වටිනාකම නෑ. අපි දේශපාලනයෙන් ඉස්සරහට යන්න අපිට තියෙන හොඳම තැන මෙතන. අපි මේ ගමන ඉස්සරහට යනවා නම් බණ්ඩාරවෙල මහා නගර සභාව හොඳ තැනක තියෙන්න ඕනි. ඒ වගේම සියළුම නිලධාරීන්ට ස්තූති වන්ත වෙනවා.මොනවත් නැති නගර සභාවට අවුරුදු ගානකට පස්සේ විශේෂ කුසලතා සම්මානය ඵලදායීතාවය තුලින් හම්බුනා. දැන් ඉතින් අඩිය තියලා ඉවරයි. ඵලදායීතාවයට ඉස්සරහට අපිට ඒ සම්මානය ගන්න පුළුවන්. ඉතින් ඉදිරි අවුරුද්ද තුල සම්මාන ටිකත් අරගෙන බණ්ඩාරවෙල මහා නගර සභාව ලංකාවේ විතරක් නෙමෙයි ලෝකෙම පිළිගන්න නගර සභාවක් බවට පත් කරමු කියමින් මේ අවුරුද්දදේ කටයුතු සහ අවසන් සභාවේ වැඩ කටයුතු අවසන් කරනවා. අපි නැවත විශේෂ සභාව 24 වෙනිදා හමුවෙමු කියමින් මම නිහඩ වෙනවා . බොහොම ස්තූතියි.

මෙදිනට නියමිත කටයුතු මෙතෙකින් අවසන් වූයෙන් පෙ.ව.10.30 ට මහා සභා රැස්වීමේ කටයුතු නිමාවට පත්විය.

ජනක නිශාන්ත රත්නායක,

නගරාධිපති,

බණ්ඩාරවෙල මහා නගර සභාව‍ෙ

2021 ක්වු දෙසැම්බර් මස 16 වන දින,

බණ්ඩාරවෙල මහා නගර සභා රැස්වීම් ශාලාවේදීය.